Taideteoria
Niin mä maalaan, Donna Bianca,
 maalata kun niin mua huvittaa!
 Ken jos kysyy, Donna Bianca,
 lausu vaan:»Niin häntä huvittaa!»

 Saivarrellen Salamanca
 väittää voi:»On Juan tolkutoin,
 vailla suuntaa, Donna Bianca,
 vailla ryhtiä, kun maalaa noin.

»Kuvia on sarja sankka,
 kuvailuina, mikä sattuu vaan,
 uutta, vanhaa, Donna Bianca,
 yhtä harras hän on maalaamaan.

»Kevät kirkas, syksy rankka,
 terveys ja tauti, hehku, jää,
 nauru, itku, Donna Bianca,
 samall’ lailla häntä viehättää.

»Realisti on hän vankka,
 mutta myös on romantikko hän,
 yhtyyttä ei, Donna Bianca,
 ymmärtää voi maalaustaiteen tän!»

 Lausu heille, Donna Bianca,
 niinpä maalata mua huvittaa,
 saivarrus ja sanajankka
 köynnöskasvia ei suoraks saa.

sv:En konstteori